Την Τρίτη 15 Φεβρουαρίου το Β5 τμήμα του σχολείου μας επισκέφθηκε τη Δημοτική βιβλιοθήκη. Τα παιδιά συνόδευαν οι φιλόλογοι Βλαχοπούλου Αθανασία, Κοκοβίδου Ελένη και Μπούζγα Λίλα. Η επίσκεψη πραγματοποιήθηκε στο πλαίσιο του προγράμματος: «Όψεις της Ελληνικής επανάστασης : Φιλελληνισμός και Απομνημονεύματα» . Οι μαθητές μας ξεναγήθηκαν από την υπεύθυνη στους χώρους του πρόσφατα ανακατασκευασμένου και εμβληματικού για την ιστορία της πόλης μας κτηρίου της βιβλιοθήκης και ενημερώθηκαν για τον τρόπο λειτουργίας της. Επίσης, συζήτησαν με τη συγγραφέα Φωτεινή Ναούμ . Με τη βοήθειά της, ανέπτυξαν διάφορες τεχνικές δημιουργικής γραφής βασισμένες σε κείμενα και εικαστικό υλικό από την Επανάσταση. Σύμφωνα με τα ίδια τα παιδιά, ήταν μια ξεχωριστή, πρωτότυπη και ενδιαφέρουσα εμπειρία. Μια δραστηριότητα που, ίσως, τους άνοιξε ένα παράθυρο στον μαγευτικό χώρο του βιβλίου και της συγγραφής.